9. การควบคุมภายใน

คณะกรรมการของบริษัทและบริษัทย่อยได้ให้ความสำคัญต่อการควบคุมภายในอย่างต่อเนื่อง
โดยมอบหมายให้คณะกรรมการตรวจสอบซึ่งประกอบไปด้วยกรรมการอิสระ
เป็นผู้สอบทานการประเมินระบบการควบคุมภายใน
โดยมีฝ่ายตรวจสอบภายในที่มีความเป็นอิสระจากฝ่ายบริหาร รายงานตรงต่อคณะกรรมการตรวจสอบ
ทำหน้าที่สอบทานการปฏิบัติงานในฝ่ายต่างๆของบริษัทและบริษัทย่อยตามแผนงานตรวจสอบประจำปีที่ได้รับอนุมัติจากคณะกรรมการตรวจสอบ
นอกจากนี้คณะกรรมการบริษัทได้กำหนดให้มีการประเมินตนเอง (Control Self-Assessment,
CSA)
โดยให้พนักงานมีความรับผิดชอบในการประเมินและพัฒนาระบบการควบคุมภายในของระบบงานที่รับผิดชอบด้วยตนเอง
เพื่อสร้างความแข็งแกร่งของระบบการควบคุมภายในให้สามารถตอบสนองสอดคล้องตามสถานการณ์ที่เปลี่ยนแปลงไปอย่างทันท่วงที
เพื่อก่อให้เกิดความมั่นใจอย่างสมเหตุสมผลว่า
ผลสำเร็จของงานจะสามารถบรรลุวัตถุประสงค์ของบริษัทและบริษัทย่อย ดังนี้

1. ผลการปฏิบัติงานบรรลุตามวัตถุประสงค์ที่กำหนดไว้อย่างมีประสิทธิภาพและประสิทธิผล

2. รายงานข้อมูลที่มีสาระสำคัญ ทั้งด้านการเงิน การบริหาร และการดำเนินงาน มีความถูกต้อง
เชื่อถือได้และสามารถนำไปใช้เพื่อการตัดสินใจได้ทันเวลา

3. การดำเนินงานและการปฏิบัติงาน เป็นไปตามนโยบาย กฎ
ระเบียบและข้อกำหนดที่สอดคล้องกับกฎหมายและข้อบังคับอื่นๆที่เกี่ยวข้องกับการดำเนินธุรกิจของบริษัทและบริษัทย่อยทั้งภายในและภายนอก

4. มีระบบการป้องกันควบคุมดูแลทรัพย์สิน บุคลากร
รวมทั้งข้อมูลในระบบสารสนเทศอย่างปลอดภัยเหมาะสม

5. มีระบบการประเมินตนเองในการควบคุมของระบบงานที่สำคัญทั่วทั้งองค์กรอย่างเหมาะสม

บริษัทและบริษัทย่อย ประเมินระบบการควบคุมภายในตามกรอบโครงสร้างการควบคุมภายใน
ซึ่งอ้างอิงตามมาตรฐานสากลของ COSO (The Committee of Sponsoring Organizations
of the Treadway Commission) มีสาระสำคัญ ดังนี้

1. องค์กรและสภาพแวดล้อม

บริษัทและบริษัทย่อยมีการกำหนดเป้าหมายการดำเนินธุรกิจที่ชัดเจน วัดผลได้
และมีการทบทวนพิจารณาถึงความเป็นไปได้ของเป้าหมายที่กำหนดเป็นระยะๆ
มีการจัดทำผังองค์กรแบ่งแยกหน้าที่ตามสายงาน
และมีการจัดทำอำนาจดำเนินการระบุระเบียบวิธีปฏิบัติเป็นลายลักษณ์อักษร
รวมทั้งคู่มือการปฏิบัติงานหลักที่สำคัญมีการทบทวนเพิ่มเติมให้สอดคล้องกับมาตรฐานใหม่อยู่เสมอ
นอกจากนี้ บริษัทและบริษัทย่อยได้พัฒนาระบบการประเมินผลการปฏิบัติงานโดยใช้ดัชนีชี้วัด KPI
สำหรับผู้บริหารระดับหัวหน้าแผนกขึ้นไป
และส่งเสริมให้ผู้บริหารปฏิบัติงานให้สอดคล้องกับนโยบายการกำกับดูแลกิจการที่ดีตามที่บริษัทและบริษัทย่อยกำหนดไว้

2. การบริหารความเสี่ยง

คณะกรรมการตรวจสอบได้ร่วมกับฝ่ายบริหารของบริษัทและบริษัทย่อย
ในการพิจารณาประเมินปัจจัยความเสี่ยงทั้งจากภายในและภายนอกที่จะมีผลกระทบต่อการดำเนินธุรกิจ
เพื่อวิเคราะห์จัดระดับความเสี่ยงที่สำคัญตามผลกระทบและโอกาสที่จะเกิดขึ้นในแต่ละกระบวนการทางธุรกิจ
เพื่อกำหนดแผนงานการบริหารความเสี่ยง
บริษัทและบริษัทย่อยได้กำหนดนโยบายและกลยุทธ์สำคัญในการบริหารความเสี่ยง
โดยการเชื่อมโยงการบริหารความเสี่ยงเข้ากับแผนธุรกิจ นอกจากนี้
บริษัทและบริษัทย่อยยังมีการติดตามเหตุการณ์หรือปัจจัยความเสี่ยงจากการประเมินตนเอง (CSA)
อย่างสม่ำเสมอเป็นประจำทุกปี

3. การควบคุมการปฏิบัติงานของฝ่ายบริหาร

บริษัทและบริษัทย่อยได้กำหนดนโยบายที่สำคัญในการดำเนินธุรกิจ
เพื่อใช้เป็นแนวทางในการดำเนินงานของบริษัทและบริษัทย่อยให้เป็นไปอย่างมีระบบและมีประสิทธิภาพสามารถบรรลุวัตถุประสงค์และเป้าหมายที่ตั้งไว้
มีการกำหนดขอบเขตอำนาจหน้าที่
และวงเงินอำนาจอนุมัติของฝ่ายบริหารในแต่ละระดับอย่างชัดเจนและเป็นลายลักษณ์อักษร
มีการแบ่งแยกหน้าที่การอนุมัติรายการ การบันทึกรายการบัญชี
และแบ่งแยกหน้าที่การดูแลจัดเก็บทรัพย์สินออกจากกัน
และมีการปฏิบัติตามกฎหมายและกฎระเบียบที่มีผลบังคับใช้

4. ระบบสารสนเทศและการสื่อสารข้อมูล

บริษัทและบริษัทย่อยได้จัดให้มีระบบสารสนเทศและช่องทางการสื่อสารทั้งภายในและภายนอกองค์กรที่มีความเหมาะสม
เพื่อให้ทุกฝ่ายที่เกี่ยวข้องได้รับข้อมูลที่ถูกต้อง ครบถ้วน ทันเวลา มีข้อมูลที่สำคัญในเรื่องต่างๆ
เพื่อให้ผู้บริหารใช้ประกอบการตัดสินใจ
และมีการจัดเก็บเอกสารประกอบการบันทึกบัญชีและเอกสารบัญชีต่างๆไว้เป็นหมวดหมู่
ครบถ้วนและเหมาะสมกับลักษณะของธุรกิจ

5. ระบบการติดตามและประเมินผล

  บริษัทและบริษัทย่อยมีระบบการรายงานและการควบคุมติดตามดูแลการดำเนินงานอย่างสม่ำเสมอ

พร้อมทั้งกำหนดระยะเวลาการติดตามผลไว้ มีการเปิดเผยข้อมูลอย่างเพียงพอ ครบถ้วน ถูกต้อง
มีการเปิดเผยรายการที่เกี่ยวโยงหรือรายการที่มีความขัดแย้งทางผลประโยชน์อย่างโปร่งใสและสามารถตรวจสอบได้

คณะกรรมการตรวจสอบได้สอบทานการประเมินระบบการควบคุมภายในประจำปี 2555
ซึ่งประเมินโดยฝ่ายตรวจสอบภายใน ไม่พบประเด็นปัญหาหรือข้อบกพร่องที่เป็นสาระสำคัญ
ซึ่งสอดคล้องกับความเห็นของผู้สอบบัญชีของบริษัทและบริษัทย่อย
และมีความเห็นว่าบริษัทและบริษัทย่อยมีระบบการควบคุมภายในที่เพียงพอ และมีประสิทธิผล
บรรลุตามวัตถุประสงค์ของบริษัทและบริษัทย่อย